b'\n_START_ARTICLE_\nVila Godi\n_START_SECTION_\nIstorija\n_START_PARAGRAPH_\nVila sukurta Venecijos aristokrat\xc5\xb3 Girolamo, Pietro ir Marcantonio Godi u\xc5\xbesakymu. Projekto autoriui, architektui Andrea Palladio, anot jo paties \xc5\xbeod\xc5\xbei\xc5\xb3, tai buvo pirmasis kapitalinis u\xc5\xbesakymas. Vila prad\xc4\x97ta statyti 1537 m., baigta apie 1542 m. V\xc4\x97liau buvo dar perstatin\xc4\x97jama. Savo pirmojo projekto Andrea Palladio nelaik\xc4\x97 vykusiu, nuolat gry\xc5\xbedavo prie \xc5\xa1io projekto taisydamas klaidas. Pradiniame projekte buvo numatyti papildomi \xc5\xabkiniai pastatai, bet dauguma j\xc5\xb3 nebuvo pastatyti._NEWLINE_Vilos dekor\xc4\x85 freskomis k\xc5\xabr\xc4\x97 Gianbattista Zelotti, Battista del Moro ir Gualtiero Padovano. XIX a. prie vilos buvo sukurtas apie 2600 m\xc2\xb2 parkas. 1852 m. grafas Andrea Piovene vilos r\xc5\xabsiuose prad\xc4\x97jo rinkti ir eksponuoti \xc4\xafvairias floros ir faunos fosilijas. \xc5\xa0iuo metu \xc5\xa1i kolekcija virto archeologijos muziejumi._NEWLINE_Pirmojo pasaulinio karo metu viloje buvo \xc4\xafsik\xc5\xabr\xc4\x99s Britanijos kariuomen\xc4\x97s Italijoje \xc5\xa1tabas. 1962 m. vila \xc4\xafsigyta valstyb\xc4\x97s i\xc5\xa1 priva\xc4\x8di\xc5\xb3 savinink\xc5\xb3. Nuo to laiko atnaujinta ir restauruota. U\xc5\xbe tai buvo atsakingas prof. Remo Malinverni, d\xc4\x97l ko vilos pavadinimas da\xc5\xbenai praple\xc4\x8diamas iki Villa Godi Malinverni. _NEWLINE_Viloje buvo filmuoti Luchino Visconti filmo \xe2\x80\x9eSenso\xe2\x80\x9c (1954) epizodai.'